ค่าต้นไม้แสนเจ็ด ค่าปรับ 2 หมื่นแปด จตุจักรเรียกอิตาเลียนไทยชำระ
เผยขอตัด 130 ต้นยังไม่อนุญาต,เมื่อวันที่ 6 มี.ค. นายปกครอง พลเมือง ผอ.เขตจตุจักร เปิดเผยกรณีบริษัท อิตาเลียนไทย ดีเวล๊อปเมนต์ ตัดต้นไม้ของ กทม.บริเวณหน้ามหาวิทยาลัยเกษตรศาสตร์ บางเขน จำนวน 14 ต้น โดยไม่ได้รับอนุญาตจากสำนักงานเขต ว่า ตามข้อตกลงร่วมกันระหว่างหน่วยงานที่เกี่ยวข้องและบริษัทอิตาเลียนฯ กำหนดว่า เมื่อจะทำการล้อมย้ายต้นไม้ใดๆ ออกจากพื้นที่เพื่อก่อสร้างโครงการรถไฟฟ้าสายสีเขียว เขตจะเป็นผู้พิจารณา สำรวจ และเคลื่อนย้ายเอง โดยบริษัทจะต้องจ่ายค่าเสียหาย และค่าล้อมย้ายทั้งหมด ทั้งนี้ เมื่อวันที่ 22 ก.พ. ที่ผ่านมา บริษัท อิตาเลียนฯได้เสนอแผนการล้อมย้ายต้นไม้บริเวณแนวโครงการก่อสร้างรถไฟฟ้าสายสีเขียวช่วงหมอชิต สะพานใหม่ คูคต ทั้งหมดจำนวน 130 ต้น เขตจึงได้ส่งเจ้าหน้าที่ลงพื้นที่ไปสำรวจตามแผนที่เสนอมา แต่ข้อมูลยังไม่ตรงกัน จึงได้เตรียมนัดลงพื้นที่ร่วมกันเพื่อให้ได้ข้อมูลที่ชัดเจนอีกครั้ง แต่ยังไม่ได้ลงพื้นที่ ปรากฏว่าคืนวันที่ 2 มี.ค. ได้รับรายงานว่า พนักงานของบริษัทได้ทำการตัดต้นไม้ 14 ต้น โดยไม่ได้รับอนุญาตจากเขตและทำให้ทรัพย์สินของ กทม.เสียหาย เช้าวันที่ 4 มี.ค. จึงเดินทางไปแจ้งความที่ สน.บางเขน เพื่อลงบันทึกประจำวันไว้เป็นหลักฐานและให้ดำเนินคดีกับผู้กระทำความผิดทำลายทรัพย์สินทางราชการ พร้อมให้รับผิดชอบต่อความเสียหายที่เกิดขึ้น,นอกจากนี้ กทม.ได้ดำเนินการปรับบริษัทเป็นเงิน 28,000 บาท ตาม พ.ร.บ.รักษาความสะอาด พ.ศ.2535 ว่าด้วยการตัดโค่นต้นไม้ในพื้นที่สาธารณะ หรือตัดต้นไม้ที่ทางราชการปลูกไว้โดยไม่ได้รับอนุญาต มีโทษปรับสูงสุด 2,000 บาท ซึ่งเมื่อวันที่ 5 มี.ค. บริษัทได้ชำระค่าปรับในส่วนนี้แล้ว พร้อมกันนี้ ได้ตั้งคณะกรรมการตรวจสอบและประเมินความเสียหายต้นไม้ทั้ง 14 ต้น เพื่อให้บริษัทชำระค่าเสียหายที่เกิดขึ้น โดยคณะกรรมการได้ประเมินความเสียหายจากการวัดรอบโคนต้นไม้ คิดเป็นมูลค่าความเสียหายทั้งหมด 170,000 บาท ซึ่งเขตจะทำหนังสือแจ้งบริษัทให้มาชำระค่าเสียหายดังกล่าวภายใน 7 วัน.
นายปกครอง พลเมือง ผอ.เขตจตุจักร เปิดเผยกรณีบริษัท อิตาเลียนไทย ดีเวล๊อปเมนต์ ตัดต้นไม้ของ กทม.บริเวณหน้ามหาวิทยาลัยเกษตรศาสตร์ บางเขน จำนวน 14 ต้น โดยไม่ได้รับอนุญาตจากสำนักงานเขต
อิตาเลียนไทย,ตัดต้นไม้,ปกครอง พลเมือง,มหาวิทยาลัยเกษตรศาสตร์,สำนักงานเขต,ข่าวทั่วไป